ועדת הכספים, כנסת 24, פרוטוקול מספר 184, 2021-12-26 11:51

אלכס קושניר: אנחנו ממשיכים בסדר-היום.

אלכס קושניר: הסעיף השלישי על סדר-היום זה תקציב המועצה להסדר ההימורים בספורט לשנת 2021.

אלכס קושניר: לפני שאנחנו ניכנס לגופו של הדיון עצמו, אני ביקשתי מהלשכה המשפטית לבדוק מתי פעם אחרונה אושר תקציב למועצה, ואז גילינו שבשנת 2011, 2012, 2013 לא אישרת תקציב בוועדה, וכשהבאתם את האישור ב-2014, אז הוועדה אמרה לכם שאתם מחויבים לאשר את התקציב, ואז גם ב-2017 לא אישרתם וב-2018 שוב פעם הערנו לכם על זה, והנה אתם באים שוב אלינו כאשר ב-2019, ב-2020 התקציב של המועצה לא אושר, ועכשיו אתם מביאים תקציב לשנת 2021 ולא מביאים תקציב של שנת 2022.

אלכס קושניר: זו התנהלות שהיא במילים עדינות מאוד מאוד בעייתית, ולכן אני אומר לכם שתקציב 2022 צריך להיות מאושר בהקדם.

אלכס קושניר: אני לא מצליח להבין איך אתם באים, נותנים לנו הצעת תקציב ל-2021 ולא מביאים תקציב ל-2022.

אלכס קושניר: מה אתם חושבים שאנחנו נעשה, שניתן לכם לעבוד עוד שנה שלמה בלי תקציב?

אלכס קושניר: איך אתם רוצים שאנחנו נתנהג?

ינון אזולאי: אני רק חושב, בגלל שלקחתם הימור והצליח לכם כמה פעמים, אז אתם מהמרים עוד פעם.

מאיר ברדוגו: שמי מאיר ברדוגו, אני מנהל הרגולציה והפיתוח העסקי של הטוטו.

מאיר ברדוגו: לשאלתך, אני מכיר את כל השנים שציינת.

מאיר ברדוגו: אני רוצה רק להבהיר דבר אחד.

מאיר ברדוגו: הטוטו בכל השנים שנקבת, כולל ב-2019, כולל ב-2018, כולל ב-2020, כולל ב-2021 וכולל ב-2022 פועל על פי חוק ומעביר את התקציב לאישור השרים כבר בחודש אוקטובר, זאת אומרת את תקציב 2022 לשם העניין, אנחנו העברנו לאישור של השרים ב-26 באוקטובר 2021 ואת תקציב 2021 העברנו לאישור השרים - - -

ג'ידא רינאוי-זועבי: אז 2022, איפה זה עכשיו עומד?

מאיר ברדוגו: באישור השרים.

ינון אזולאי: אני אחזור איתך רגע ל-2014.

ינון אזולאי: מה שאומר היושב-ראש, בעצם ב-2014 הייתם פה בוועדה בנושא הזה שאתה אומר.

ינון אזולאי: שאתם אומרים על השרים - - -

מאיר ברדוגו: אני לא אומר על השרים.

ינון אזולאי: אתה לא אומר על השרים.

ינון אזולאי: אתה אומר שהפרוצדורה היא שמעבירים לשרים.

מאיר ברדוגו: היושב-ראש, אני רק רוצה להבהיר.

מאיר ברדוגו: היושב-ראש בעצם הפנה אצבע מאשימה כלפינו.

מאיר ברדוגו: מבחינת היושב-ראש, הוא מסתכל על זה ואומר, יש פה איזשהו זלזול בוועדת הכספים כי התקציב של הטוטו לא מגיע באופן סדיר לאישור הוועדה.

מאיר ברדוגו: הטענות הן לא כלפיי כי אני על פי חוק מחויב, וזה לשון החוק של חוק להסדר הימורים בספורט, מחויב עד לסוף חודש אוקטובר להעביר את התקציב לאישור השרים.

מאיר ברדוגו: כך אני נוהג מדי שנה.

מאיר ברדוגו: מה קורה אחרי זה בתהליך האישור על ידי השרים ואז כשמביאים או לא מביאים אותו לאישור הוועדה, זה לא בידיים שלי.

ינון אזולאי: אותם משפטים היו ב-2014.

ינון אזולאי: היה איתי טמקין, נראה לי או ב-2014 או ב-2018, לפי דעתי זה היה ב-2014, ואז נשאלה פה השאלה, תגיד לי מה קורה אחרי שהעברתם?

ינון אזולאי: אתם מעבירים לשר האוצר ואתם מעבירים לשר התרבות והספורט, ואז מה קורה?

ינון אזולאי: השאלה נשאלה באוויר ואז פתאום הכדור התחיל לשחק.

ינון אזולאי: באותו מעמד ב-2014 נאמר פה שאתם אלה שצריכים לדאוג אחרי שהסתיים ההליך אצל השרים, כי הרי הם מעבירים לכם את זה בחזרה.

ינון אזולאי: שיש חתימה, שהשרים חתמו ואתם צריכים ליידע את ועדת כספים אפילו רק בידיעה שזה נחתם ואנחנו כוועדת כספים, היושב-ראש החליט והוא יעשה את הדיון על כך.

ינון אזולאי: השאלה הייתה פשוטה, האם אתם הודעתם לוועדת כספים בכל השנים האלה?

ינון אזולאי: ביקשתם מהם את הדיון.

ינון אזולאי: אתם רואים פתאום שאין אישור של ועדת כספים.

ינון אזולאי: אתה יודע מה?

ינון אזולאי: אני אתקדם איתך גם לפי מה שאתה רוצה ללכת ולהגיד, זה לא אצלי.

ינון אזולאי: האוצר יזרוק את זה עליכם, אתם תזרקו את זה על האוצר, בסדר, אז אני שואל שאלה פשוטה.

ינון אזולאי: כשאתה בא עכשיו ואתה רואה שבעצם יש לך תקציב, הוא כביכול לפי החוק.

ינון אזולאי: הוא לא אמור להיות מאושר.

ינון אזולאי: אתם לא יכולים להשתמש בו כי אתם משתמשים בתקציב לא על פי החוק, כי אחרת אתם הולכים ל-1 חלקי 12 בתקציב שלכם, שזה לא נכון לעשות את זה ככה במיוחד עם כל ההשקעות שהשקעתם בקהילה.

ינון אזולאי: כשאתה יודע שאין לך תקציב, במקום לעבוד 1 חלקי 12, תיידע במייל פשוט, הנה התקציב שלי חתום, שולח אותו לוועדת כספים ואנחנו נדע אם לאשר אותו או לא לאשר אותו.

ינון אזולאי: נתכנס ואז תגיד, שמתי את הכדור אצלכם.

ינון אזולאי: מפה הכדור באמת כבר נמצא אצלנו ולא אצל אף אחד אחר, אבל האחריות עליך כי אתה זה שצריך את הכסף הזה ואת התקציב הזה.

מאיר ברדוגו: אתה רואה לשאול על שנה ספציפית?

מאיר ברדוגו: סתם לדוגמה, ויושב פה גם נציג משרד הספורט.

מאיר ברדוגו: ברגע שמאושר התקציב על ידי השרים, ואגב, בשונה ממה שניסית לתאר, אין פה ניסיון להטות או להפנות את האשמה כלפי משרד הספורט, כלפי משרד האוצר.

מאיר ברדוגו: אני חושב שמשרד הספורט ומשרד האוצר, יש להם המון - - -

ינון אזולאי: זה מה שהיה ב-2014 וב-2018.

ינון אזולאי: אני רק שם לך את הדברים על השולחן.

מאיר ברדוגו: לא מפנה אצבע מאשימה, לא כלפי משרד הספורט ולא כלפי משרד האוצר.

מאיר ברדוגו: הם עושים את מלאכתם נאמנה.

מאיר ברדוגו: אנחנו עובדים בשיתוף פעולה תמיד, לאורך כל השנה ולא רק באישור התקציב.

מאיר ברדוגו: ברגע שהתקציב מאושר על ידי השרים, יש סיכום בינינו מי פונה לוועדת הכספים.

מאיר ברדוגו: בכל זאת הם הרגולטור.

מאיר ברדוגו: יושב פה נציג של משרד הספורט.

מאיר ברדוגו: הוא יגיד לך שברגע שהתקציב מאושר על ידי השרים, הייתה פנייה לוועדה ונעשה ניסיון לקבוע מועד לדיון כבר לפני חודש-חודש וחצי.

ינון אזולאי: ואם לא מאושר התקציב בוועדת כספים, מה אתם עושים?

מאיר ברדוגו: התקציב שלנו כמו שאמרתי, מאושר בדירקטוריון של הטוטו כבר בחודש אוקטובר.

מאיר ברדוגו: עם אישור התקציב בחודש אוקטובר, תקציב של שנה עוקבת, כלומר באוקטובר 2021 אני מאשר את תקציב 2022 ומעביר אותו באופן מיידי לאישור השרים.

מאיר ברדוגו: בתהליך הזה יושבים משרדים ביחד השרים, כל אחד במשרד שלו.

מאיר ברדוגו: שואלים שאלות, פונים אלינו.

מאיר ברדוגו: אנחנו מחזירים הבהרות ואז מתבצע תהליך האישור.

מאיר ברדוגו: לצערי תהליך האישור לאורך השנים הוא תהליך אישור שלוקח זמן.

אלכס קושניר: יש לי שאלה.

אלכס קושניר: תקציב 2021, מתי אושר על ידי השרים?

מאיר ברדוגו: בדיוק הגעתי לזה.

מאיר ברדוגו: תקציב 2021 אושר בחודש מרץ על ידי השר התרבות והספורט.

ג'ידא רינאוי-זועבי: מרץ, איזה שנה?

אלכס קושניר: 2021.

אלכס קושניר: ואיך פעלתם מאז מרץ?

מאיר ברדוגו: אנחנו תמיד פועלים על פי האישור של הדירקטוריון.

מאיר ברדוגו: למעשה אנחנו פועלים 1 חלקי 12, התקציב המאושר האחרון של ועדת הכספים, זאת אומרת התקציב המאושר האחרון שאושר על ידי ועדת הכספים מאז תקציב 2018.

אלכס קושניר: ומאז אתם פועלים 1 חלקי 12?

מאיר ברדוגו: בדיוק, על פי התקציב המאושר של ועדת כספים.

אלכס קושניר: נציגים ממשרד הספורט יש פה?

אלכס קושניר: בקשה, להתייחס.

ראובן חביב: שלום, ראובן חביב, משרד התרבות והספורט, סמנכ"ל מחקר ופיתוח ואחראי על התאגידים הסטטוטוריים.

ראובן חביב: בקצרה, יש לנו באמת במשרד משהו כמו 12 תאגידים סטטוטוריים שלכולם יש תהליך ברור שמצריך אישורי שרים.

ראובן חביב: שלושה תאגידים, קצת שונה, שניים מצריכים אישור ממשלה והטוטו מצריך את אישור ועדת הכספים.

ראובן חביב: אני יכול להתייחס לתהליכים של 2021 לגבי הטוטו.

ראובן חביב: 2020, נוכח שנת הקורונה, הטוטו הגישו תקציב מעודכן מטבע הדברים.

ראובן חביב: הייתה השפעה דרמטית על ההכנסות.

ראובן חביב: כבר הבנו שבפברואר-מרץ התקציב הוא לא רלוונטי.

ראובן חביב: הטוטו הגיש לנו תקציב מעודכן לקראת סוף השנה.

ראובן חביב: סוף השנה, שני השרים אישרו את התקציב.

ראובן חביב: זה היה בדיוק במועד שגם הכנסת שקצת החזיקה, התפזרה.

ראובן חביב: בסוף דצמבר רצינו להגיש אבל לא היה לנו למי למעשה.

ראובן חביב: שנת 2021, אכן כמו שציין מר ברדוגו, התקציב הגיע לנו בסוף השנה.

ראובן חביב: יש פה דיון מאוד מקצועי עם משרד האוצר, איתנו, בפינג פונגים באמת לגבי בירור כל הסוגיות המקצועיות.

ראובן חביב: שר התרבות והספורט אכן אישר את התקציב במרץ.

ראובן חביב: לגבי שנת 2022, שזה מה שחשוב, אני יכול לעדכן, שר התרבות והספורט כבר אישר את תקציב הטוטו לאחר הפינג פונג שהיה איתם, - - - של האוצר שהם גם אני יודע בפיין טיונינג אחרון ותקבעו מועד ל-2022 ואנחנו הראשונים שנשמח להגיע ולהציג את התקציב ל-2022 ולאשר אותו גם.

אלכס קושניר: מה היעד מבחינת

אלכס קושניר: כם להציג את התקציב ל-2022 לוועדה?

ראובן חביב: ברבעון הראשון מבחינתנו זה בסדר גמור.

אלכס קושניר: עד אז הם יעבדו לפי 1 חלקי 12 של אישור 2018?

ראובן חביב: כן.

ראובן חביב: להבדיל מתאגידים אחרים שהם מתוקצבים מתקציב המדינה, זה תאגיד שמייצר הכנסות.

אלכס קושניר: אז בואו תסבירו לי מה המשמעות של עכשיו לאשר 2021 אם אתם פועלים 1 חלקי 12 כבר שנה שלמה ואנחנו שבוע לפני סוף השנה.

אלכס קושניר: בשביל מה אני צריך לבזבז את הזמן של חברי הוועדה בשביל לאשר משהו שנשאר כלום, שבוע?

ראובן חביב: אנחנו קודם כל רוצים באמת לעמוד בחוק ולעשות את המיטב, ואם זה הנוהל שוועדת כספים צריכה לאשר - - -

אלכס קושניר: אבל אתם בוחרים שנה כן, שנה לא.

שלומית ארליך: וגם התייחסת לשנים קודם.

שלומית ארליך: אמרת, יצאנו לבחירות.

שלומית ארליך: עדיין יש ועדה זמנית.

שלומית ארליך: למה לא הגשתם את התקציב לוועדה הזמנית?

שלומית ארליך: ועדת הכספים ממשיכה לתפקד.

שלומית ארליך: כל הגופים שמעבירים לנו תקציבים בנפרד, המבקר, תקציב הכנסת, תקציב רשות ניירות ערך, תקציב בנק ישראל, כל התקציבים האלה מגיעים כסדרם בכל שנה.

שלומית ארליך: גם כשיש תקופת בחירות מגיעים לוועדה זמנית של ועדת כספים.

ראובן חביב: אני אבדק את זה עם היועצת המשפטית של המשרד שלנו.

ראובן חביב: זה פרט שלא היה ידוע לי.

ראובן חביב: כל התאגידים הסטטוטוריים של המשרד עושים את התהליך, בטח עכשיו שהדברים מאוד מסודרים.

ראובן חביב: 12 תאגידים, אישורי שרים.

ראובן חביב: הכול נעשה כבר בסוף השנה, ומתי שתקבעו דיון 2022 - - -

אלכס קושניר: אנחנו לא יכולים לקבוע דיון בלי שאתם מבקשים מאיתנו לקבוע דיון, אז מתי אתם מתכוונים לבקש מאיתנו לקבוע דיון?

ראובן חביב: במהלך חודש ינואר אחרי ששר האוצר יחתום על התקציב, אנחנו מייד נפנה אליכם לאישור התקציב.

אלכס קושניר: כן, עופר.

עופר כסיף: אני רוצה לשאול גם את שלומית, כי אני קצת חושש.

עופר כסיף: לפי החוק להסדר ההימורים בספורט, בסעיף 7(א): "המועצה לא תוציא כספים אלא בהתאם לתקציב שיאושר על ידי השרים ועל ידי ועדת הכספים של הכנסת".

עופר כסיף: השאלה המשפטית פה, אני לא אומר את זה כדי להתעמת עם המועצה, ההיפך, מתוך דאגה.

עופר כסיף: שלומית, אני אודה לך אם תוכלי לומר את דעתך.

עופר כסיף: על פניו אם זה לא הגיע אלינו ולא אישרנו, אז התקציב לא תקף.

אלכס קושניר: אז הם עובדים 1 חלקי 12.

ינון אזולאי: 1 חלקי 12 ממתי?

ינון אזולאי: משנה קודמת.

אלכס קושניר: מ-2018.

עופר כסיף: אני מבין שאתם עובדים על 1 חלקי 12, אבל השאלה אם ה-1 חלקי 12 הוא כשלעצמו תקף כשהייתה אפשרות לפנות לוועדה ולא הייתה פנייה?

אלכס קושניר: מה שגם ינון אמר, ושלומית, אני אשמח אם תוכלי להתייחס לזה.

אלכס קושניר: הרי 1 חלקי 12 תקף בדרך כלל לשנה הקודמת שאושר בתקציב, ובמידה ולא אושר התקציב, אז איך הם פועלים?

אלכס קושניר: אז העברנו פה כדי לאשר את התקציב ההמשכי - - -

ינון אזולאי: הסתכלנו על 2019.

ינון אזולאי: הסתכלנו גם על 1 חלקי 12 של 2019.

מאיר ברדוגו: אבל אנחנו עובדים על פי 1 חלקי 12 של התקציב האחרון שאושר כאן בוועדה.

ינון אזולאי: זה היה ב-2018, כלומר ב-2019, 2020, 2021 אתה עובד 1 חלקי 12.

אלכס קושניר: על סמך איזה פרשנות אתם עושים את זה?

אלכס קושניר: מי נותן לכם את האישור לעשות את זה?

מאיר ברדוגו: היועץ המשפטי.

אלכס קושניר: של מי?

מאיר ברדוגו: שלנו.

אלכס קושניר: אפשר להעלות אותו רגע?

מאיר ברדוגו: הוא בזום.

אלכס קושניר: מה שמו?

מאיר ברדוגו: עו"ד יאיר שילה.

עופר כסיף: וגם אני אשמח לשמוע את דעתה של שלומית בעניין.

עופר כסיף: לי זה נראה מאוד מוזר וגם מסוכן.

עופר כסיף: שלא ייווצר מצב שפתאום בדיעבד התברר שבכלל לא השימוש בכספים הוא לא ראוי.

עופר כסיף: כולנו נמצא את עצמנו לפני שוקת שבורה.

אלכס קושניר: יאיר שילה בזום, בבקשה.

יאיר שילה: יש סעיף בחוק יסודות התקציב, סעיף 22(ד) שהוא זה שמסדיר את הפעילות של תאגידים שהתקציב שלהם לא אושר, והוא קובע את העיקרון של 1 חלקי 12.

יאיר שילה: כמו שאתם אמרתם, זה לא היה אירוע ראשון שאנחנו צריכים ללכת יותר משנה אחורה לתקציב שלנו, ואת זה אנחנו עושים על סמך עמדת הפרקליטות בבג"ץ שהוגש פעם נגד השרים על זה שהם לא מינו יושב-ראש ולכן אין תקציב למועצה.

יאיר שילה: הפרקליטות הודיעה לבג"ץ שהעמדה שלה זה שהמועצה להסדר ההימורים בספורט פשוט צריכה ללכת אחורה ל-1 חלקי 12, התקציב האחרון שאושר, גם אם זה יותר משנה אחת.

יאיר שילה: אנחנו עובדים לפי החוק, חוק יסודות התקציב - - -

שלומית ארליך: חוק יסודות התקציב בסעיף 22, אנחנו נקריא אותו, אומר ש"אם החלה שנת הכספים ותקציבו של תאגיד לא אושר מסיבה כלשהי בידי אחת מהרשויות שהתקציב טעון אישורן על פי כל דין, לרבות לפי סעיף קטן (א)" שהוא אומר שתקציב של תאגיד טעון אישור של שר אוצר, "יהיה התאגיד רשאי להוציא בכל חודש כל עוד לא אושר התקציב כאמור, סכום השווה לחלק ה-12 מן התקציב השנתי שאושר לשנת הכספים הקודמת, וזאת לגבי אותם סעיפים שפורטו בתקציב קודם".

שלומית ארליך: למה התקציבים לא הועברו גם כשהייתה ועדת כספים הזמנית?

שלומית ארליך: התייחס פה משרד התרבות והספורט ואמר, אם אני מבינה נכון, שההוראה הייתה שאין למי להעביר את זה.

שלומית ארליך: מה קורה בתהליך?

שלומית ארליך: האם אתם עוקבים אחרי זה?

שלומית ארליך: האם אתם פונים לשרים?

שלומית ארליך: האם אתם אומרים שחולף המועד?

שלומית ארליך: איך יכול להיות שהתקציב הזה הוא התקציב היחיד שלא מוגש בזמן באופן סביר?

עופר כסיף: אפשר לשאלה לשלומית לפני שהוא משיב?

אלכס קושניר: כן.

עופר כסיף: במה שציטטת כתוב: "החלה שנת הכספים ותקציבו של תאגיד לא אושר מסיבה כלשהי".

עופר כסיף: השאלה אם מסיבה כלשהי זה נוגע באמת לכל סיבה או שיש איזשהו סייג?

שלומית ארליך: לא.

שלומית ארליך: נוגע לכל סיבה.

מאיר ברדוגו: לשאלתך, כן, אנחנו פונים ומיידעים.

מאיר ברדוגו: אנחנו צריכים לזכור, אנחנו תאגיד שכפוף למשרדים והם הרגולטורים שלנו.

אלכס קושניר: אבל אתם לא התאגיד היחיד שכפוף למשרדים, וועדת כספים, אגב, זו הוועדה היחידה שקיימת כל הזמן, לא משנה, יש בחירות, אין בחירות, עובדת כל הזמן, ולכן הטענה היא שלא הייתה פה ועדה, היא טענה שמבחינתי היא בלתי מתקבלת, כי ועדת כספים פועלת כל הזמן, ולכן גם אם אתם קיבלתם על תקציב 2018 ו-2019 באמצע השנה, יכולתם להביא את זה לוועדה לאישור ולא עשיתם את זה.

מאיר ברדוגו: 2018 אושר על ידי הוועדה.

אלכס קושניר: 2019 ו-2020.

מאיר ברדוגו: 2019 לא נחתם על ידי השרים.

אלכס קושניר: ו-2020?

מאיר ברדוגו: 2020 נחתם.

ינון אזולאי: אז יותר גרוע.

ינון אזולאי: אם לא נחתם על ידי השרים, אז בכלל אתם עובדים עוד יותר לא על פי החוק.

ינון אזולאי: השרים אפילו לא אישרו את זה, אז זה עוד יותר גרוע.

ג'ידא רינאוי-זועבי: גם זה שאושר ב-2020, למה לא הבאתם את זה?

אלכס קושניר: למה לא הבאתם את זה לוועדת כספים?

מאיר ברדוגו: למיטב זכרוני, ראובן, הוא אושר בסוף שנה, נכון?

אלכס קושניר: ועכשיו אנחנו לא בסוף שנה?

שלומית ארליך: מה זה שונה מהמצב עכשיו?

מאיר ברדוגו: הוא אושר בסוף שנה משתי סיבות: א', לדעתי לא הייתה כנסת כי זה היה בין - - -

אלכס קושניר: אין דבר כזה.

אלכס קושניר: אני אומר לך, ועדת כספים פועלת כל הזמן.

מאיר ברדוגו: אנחנו העברנו את התקציב, תקציב מעודכן לאישור השרים כמו שראובן אמר, בין השאר מאחר ולא היה גם קוורום אצלנו, כי לא היו שרים שחתמו על חברי המליאה ועל יושב-ראש של מליאה, למיטב זכרוני בתחילת דצמבר 2020, זאת אומרת התקציב אושר על ידי השרים רק בסוף שנת 2020.

אלכס קושניר: זה נשמע לי כמו איזה מערב פרוע, הדבר הזה.

אלכס קושניר: עכשיו בואו תסבירו לי מה המשמעות של אישור התקציב עכשיו, חודש לפני סוף שנה?

מאיר ברדוגו: עמידה בהוראות החוק.

אלכס קושניר: בוקר טוב, כל הכבוד באמת.

אלכס קושניר: אני אומר לכם, חברים, ואני פה באמת מתייעץ אתכם.

אלכס קושניר: אני לא רוצה להעלות להצבעה את התקציב הזה.

אלכס קושניר: זה נראה לי מגוחך.

אלכס קושניר: אני מבקש מכם להביא לפה את תקציב 2022 לאישור, לא במהלך הרבעון הראשון של השנה אלא במהלך חודש ינואר של שנת 2022 כדי שנאשר לכם אותו ותוכלו להתחיל לעבוד כמו אנשים נורמליים, כמו תאגיד סטטוטורי אחר, כל תאגיד סטטוטורי אחר שבא לפה ומאשר את תקציבו.

אלכס קושניר: לאשר תקציב שבוע לפני סוף שנה, אני לא רואה צורך.

אלכס קושניר: אגב, לפי מה שקראתי לפחות, התקציב שלכם הוא לא 1 חלקי 12 ל-2018.

אלכס קושניר: אתם באים לאשר פה תקציב אחר, אז מה, במהלך שבוע עכשיו תשנו את כל מה שעבדתם עליו במשך כל השנה?

אלכס קושניר: אם אתם עבדתם 1 חלקי 12 לפי תקציב 2018, התקציב הזה צריך לשקף אותו אחד לאחד פרט להכנסות, כי הכנסות אני מבין שיכולות להשתנות, ועד כמה שאני קראתי, יכול להיות שאני לא מבין מספיק בתקציבים, זה לא המצב, לכן אני לא יודע איך פעלתם 1 חלקי 12 לשנת 2018 אבל זה גם לא רלוונטי, מסיבה אחת פשוטה, כי ועדת כספים לא יכולה לאשר תקציב שבוע לפני הסוף לתאגיד סטטוטורי שפעל כבר שנה שלמה.

אלכס קושניר: אין בזה שום היגיון.

אלכס קושניר: אם אנחנו לוקחים את ההיסטוריה אחורה, הרצידיביזם שלכם באי הבאת תקציב לאישור בוועדת הכספים, זה לא יקרה פה, לכן אני אומר לכם, תביאו לפה תקציב 2022 בתחילת שנה כדי שנוכל לאפשר לכם לעבוד כמו תאגיד סטטוטורי נורמלי.

שלומית ארליך: מתי אתם צופים שיגיע התקציב של 2022?

שלומית ארליך: בעוד שבוע יוכל להגיע לפה התקציב של 2022?

מאיר ברדוגו: איך אנחנו יכולים לצפות?

מאיר ברדוגו: אנחנו העברנו את התקציב לאישור כבר באוקטובר.

אלכס קושניר: יש פה משרדי ממשלה.

אלכס קושניר: אני פונה גם אליכם.

אלכס קושניר: זה גם אחריותכם.

מאיר ברדוגו: אני מנהל את השרים?

ראובן חביב: מבחינת משרד התרבות והספורט אפשר כבר בתחילת השנה להעביר אותו, כי שר התרבות אחרי כל הבדיקות המקצועיות אישר.

ראובן חביב: זה כרגע בבדיקה של משרד האוצר.

ראובן חביב: נמצא פה נציג משרד האוצר, הוא יכול להתייחס, ונקבע תאריך, אין שום בעיה.

אחמד טיבי: אלכס, העיכוב יפגע בעבודה השוטפת שלהם?

ינון אזולאי: לא, הוא לא יפגע.

ינון אזולאי: מה, יש לך עוד שבוע?

אלכס קושניר: ג'ידא, בקשה.

ג'ידא רינאוי-זועבי: לי יש שלוש שאלות שהן לאו דווקא קשורות לתקציב אבל הן מסביב.

ג'ידא רינאוי-זועבי: אני רוצה להעלות אותן ואם אין לכם מענה היום, אז נשמח לקבל בהמשך.

ג'ידא רינאוי-זועבי: א', יש תופעה מאוד רחבה של ילדים בני עשר שהם הולכים וקונים ווינר.

ג'ידא רינאוי-זועבי: בעצם הם מתחילים מגיל עשר להמר, אז אני רוצה לדעת איזה תופעה זו ומה אתם עושים כדי להגביל אותה?

ג'ידא רינאוי-זועבי: זה אחד.

ג'ידא רינאוי-זועבי: שניים, עם תקציב מדהים של מיליארדים, כמו שאני רואה עכשיו במכתב של שר האוצר, איזה השקעות בפריפריה אתם עושים בדגש על חברה ערבית?

ג'ידא רינאוי-זועבי: שלוש, בתוך המועצה, מכיוון שהיא רשות סטטוטורית, איזה ייצוג הולם של עובדים במיוחד בדרג בכיר של ערבים ושל חרדים?

אלכס קושניר: אלה השאלות שאני מבקש להתייחס אליהן כשתבואו לפה לאשר את תקציב 2022.

ינון אזולאי: אני רוצה קודם כל בהמשך למה שג'ידא אמרה, ולהגיד משהו לגבי התקציב.

ינון אזולאי: בהמשך למה שג'ידא אמרה, הייתי מבקש לדעת את הפריסה של תחנות הטוטו בקרבת בתי ספר ופריפריה, איפה הם נמצאים, וכמה שיותר לרדת לרזולוציה של מצב של סוציו בשכונות האלה, כי בסופו של דבר זה מגיע לאותם חלשים ואותם אלה בסוף יורדים לפשיעה בלי כוונה, בלי שירצו, כי אנחנו יודעים מה זה הימורים.

ינון אזולאי: זה בנושא הזה ואני אשמח מאוד.

ינון אזולאי: הדבר הנוסף, יש את הדוח של מבקר המדינה.

ינון אזולאי: אלכס, רק שתדע שדוח מבקר המדינה גם מדבר על הנושא הזה של אי העברת התקציב, אי הבאתו לוועדת כספים, ויותר מזה, הוא גם מדבר בוועדת הביקורת שלהם, ש"לא נמצא כי המועצה מסרה דין וחשבון של ועדת הביקורת לשרים כנדרש בחוק, במרץ 2019".

מאיר ברדוגו: שים לב, ההערה של מבקר המדינה היא לא כלפינו.

ינון אזולאי: "בשנת 2019 הצעת התקציב לא הוגשה לאישור ועדת הכספים ובשל כך לא אושרה בהתאם לחוק הסדר ההימורים בספורט".

ינון אזולאי: ב-2018 התקציב אושר רק בחודש יוני, כלומר הביקורת של מבקר המדינה על זה שאתם בעצם כמו שאמרנו פה, משתמשים בתקציב שהוא לא מאושר.

ינון אזולאי: היה לכם בשנת 2018 רווח של 21% ואחר כך זה ירד, אבל השאלה שלי, כשאתם באים לפה, תראו לנו גם את השנים שלא היה בהם אישור, כלומר ב-2019, ב-2020, ב-2021, מה התקציב שהשתמשתם בו.

ינון אזולאי: כמה היה, כמה השתמשתם.

ינון אזולאי: אנחנו רוצים גם לדעת האם באמת זה על פי 1 חלקי 12, כי מה שאומר היושב-ראש על השנה האחרונה, אני מדבר גם שנתיים אחורה לראות את זה, באמת איך זה מתיישב עם התקציב שצריך להיות.

ינון אזולאי: זה הדברים שחשובים שיהיה לנו ובאמת מה שביקשנו, גם ג'ידא גם אני, זה מאוד חשוב בשביל עם ישראל שידעו איפה זה נמצא.

אלכס קושניר: מיכל שיר, בבקשה.

מיכל שיר סגמן: שאלה מאוד קצרה.

מיכל שיר סגמן: בדוח שאתם תציגו לנו אני אשמח לדעת האם בתקופת הקורונה הייתה עלייה במכירות או ירידה במכירות, זאת אומרת איך תקופת הקורונה השפיעה בעצם על ההכנסות שלכם?

אלכס קושניר: במילים אחרות, חברים, הוועדה כאן מאוד מוטרדת בנושא של ההתמכרות של הצעירים ושל השכבות החלשות להימורים, ולכן השאלות גם לגבי הפריפריה וגם לגבי הקרבה לבתי הספר, בגלל שגם התופעה מאוד מדאיגה בקרב הצעירים.

אלכס קושניר: שאלה נוספת שנשאלה כאן זה האם באמת במהלך השנים שהתקציב לא אושר, באמת פעלתם בצד של ההוצאות לפי תקציב של 1 חלקי 12 לשנת 2018, ואם לא, אז באישור של מי?

אלכס קושניר: תביאו את התקציב לשנת 2022 מהר ככל שניתן כדי שנוכל להתקדם.

אלכס קושניר: כן, בקשה.

יואב הכט: שלום, יואב, נציג משרד האוצר.

יואב הכט: אני במילואים ולכן לא יכולתי להגיע ואני מצטער על כך.

אלכס קושניר: לא, אתה לא צריך להצטער.

יואב הכט: אני אשמח להתייחס.

יואב הכט: אני רוצה באמת להצטרף למה שאמר נציג משרד הבריאות והספורט וגם נציג הטוטו.

יואב הכט: התקציב של שנת 2022 כרגע נמצא בבחינה.

יואב הכט: יש פה כמה שאלות פתוחות ולכן אנחנו יכולים להתחייב שאנחנו נעשה את מרב המאמצים כדי להביא אותו לוועדת כספים כמה שיותר מוקדם.

יואב הכט: יחד עם זאת יש פה נושאים שטעונים בירור.

יואב הכט: יש פה עבודה מקצועית מסוימת.

יואב הכט: כוונתנו היא כמובן להביא אותו כמה שיותר מהר לוועדת כספים.

אלכס קושניר: אז אני אומר לכם שתקציב 2021 של המועצה לא מאושר, ותקציב 2022 של המועצה יאושר רק במידה והוא יבוא בזמן ויהיו פה כל התשובות לשאלות שחברי הכנסת שאלו.

יואב הכט: אני מדבר על תקציב 2022.

יואב הכט: בנוסף, אני כן רוצה להצטרף למה שנאמר פה.

יואב הכט: אנחנו מאוד טרודים מנושא ההתמכרויות ואנחנו מקיימים שיח בהקשר הזה גם עם יתר המשרדים.

יואב הכט: ברור שזה נושא שמעסיק אותנו גם כמובן בהקשר של הטוטו וגם בהקשר של הימורים בכלל.

אלכס קושניר: בסדר גמור.

אלכס קושניר: טוב, אני חושב שהנקודה ברורה.

אלכס קושניר: אין מה לסכם.

אלכס קושניר: סיכמנו מספיק.

אלכס קושניר: תודה רבה, אנחנו יוצאים להפסקה, נחזור ב-12:45.